Ме́сяца сентября́ в 19-й день  
Преподобному́ченицы Мари́и (Ма́монтовой-Ша́шиной)

Тропа́рь, глас 5:

Христа́ Го́спода Иису́са ве́рная учени́це,/ Пресвяты́я Богоро́дицы смире́нная послу́шнице,/ преподо́бная страстоте́рпице Мари́е,/ ле́гкое и́го и я́звы Госпо́дни любо́вию нося́щи,/ ле́ствицею муче́ний к Нему́, я́ко Небе́сному Жениху́, востекла́ еси́,/ Его́же моли́ сохрани́тися нам во благоче́стии// и спасти́ся душа́м на́шим.

Конда́к, глас 4:

Я́ко крин багрянови́дный,/ посреде́ те́рний безбо́жия/ в земне́м оте́честве твое́м процвела́ еси́,/ преподобному́ченице Мари́е честна́я,/ по́двиги же воздержа́ния страда́нием украси́вши,/ я́ко голуби́ца чи́стая в черто́г Небе́снаго Жениха́ возлете́ла еси́,// И́же увенча́ тя красото́ю сла́вы нетле́нныя.

Моли́тва

О всехва́льная преподобному́ченице Мари́е, кро́ткая Христо́ва а́гнице, земли́ на́шея цве́те благоуха́нный, избра́нная, непоро́чная и до́брая в жена́х!

Ты, Христа́ всем се́рдцем возлюби́вши, во оби́тель Колыче́вскую притекла́ еси́ и благо́е и́го за́поведей ева́нгельских терпели́вно подъяла́ еси́. Во дни же гоне́ний на Це́рковь Ру́сскую му́жественне во испове́дании правосла́вныя ве́ры пребыла́ еси́ и, житие́ мона́шеское по́двигом муче́ния увенча́вши, в черто́г Небе́снаго Жениха́ возшла́ еси́.

Те́мже мо́лим тя, сла́вная в жена́х му́ченице: моли́ Це́ркви на́шей в ми́ре и благоде́нствии пребыва́ти; державе́ же Росси́йстей непоколеби́мей в Правосла́вии и ми́ре сохрани́тися и всех враго́в сокруши́ти; жена́м, по́двиг и́ночества восприи́мшим, во благоче́стии и послуша́ниих мона́шеских укрепи́тися, в ре́вности по Бо́зе не оскудева́ти и неро́потным, бо́дренным и благода́рным всегда́ бы́ти. Нам же, любо́вию тя почита́ющим, испроси́ вре́мя на покая́ние, тве́рдость во испове́дании ве́ры и́стинныя, заступле́ние от ко́зней вра́жиих и на Стра́шнем Суде́ предстоя́ние одесну́ю Го́спода на́шего Иису́са Христа́, Ему́же со Отце́м и Святы́м Ду́хом подоба́ет вся́кая сла́ва, честь и поклоне́ние, ны́не и при́сно, и во ве́ки веко́в. Ами́нь.

*Утверждены Священным Синодом*

*Русской Православной Церкви  
08.12.2020 (журнал № 99).*